
Heterociklusos kapszaicinoidok előállítása áramlásos kémiai rendszerekben

Kutatómunkám célvegyületei a heterociklusos kapszaicinoidok. Szubsztituált homociklusos analógjaik, a kapszaicin, valamint a nonivamid („szintetikus kapszaicin”) az irodalomban jól leírt és jellemzett vegyületek, gyakran használják az élelmiszer-, valamint a gyógyszeriparban egyaránt. Kutatómunkám során célul tűztük ki az irodalomban eddig még ismeretlen heterociklusos kapszaicin analógok előállítását majd a reakciók optimalizálását.
A heterociklusos kapszaicin származékok előállítását három lépésben, áramlásos kémiai rendszerben kívántuk megvalósítani. Első lépésben a különféle heteroaromás karbaldehidekből kiindulva a megfelelő oximokat kívántuk Asia® rendszerben létrehozni, majd ezeket H-Cube Pro® folyamatos hidrogénező reaktorba vezetve heterociklusos metánaminok képzése volt a célunk. Az aminokat preparálást követően aktivált nonánsavval reagáltatva egy N-acilezési lépésen keresztül jutottunk a heteroaromás nonánsavamidokhoz.
A reakciók optimalizálását modellreakciók segítségével végeztük, melyek folyamán több reakciót befolyásoló faktort (hőmérséklet, nyomás, tartózkodási idő) vizsgáltunk. A reakciók végbemenetelét kromatográfiás (GC, HPLC) és tömegspektrometriás (LC-MS) módszerekkel ellenőriztük, a termékeket oszlopkromatográfia segítségével tisztítottuk. Az újonnan létrehozott vegyületek szerkezetének igazolásához 1H, 13C NMR és nagyfelbontású tömegspektrometriás (HRMS) vizsgálatokat végeztünk.



